Zápisnica z rokovania Rady školy pri Základnej škole s Materskou školou Orešie č. 3 Pezinok konanej dňa 9. marca 2021

Program:

1. Vyhodnotenie výchovno-vzdelávacej činnosti a jej výsledkoch za 1. polrok školského roka 2020/2021

2. Prerokovanie podmienok pre nastavenie dištančného a prezenčného vzdelávania žiakov od 8. 3. 2021 a všetky otázky, ktoré s tým súvisia. ( Podnety od rodičov a členov Rady školy )

3. Rôzne

 Rokovanie Rady školy (ďalej len Rady ) bolo vzhľadom na pandémiu Covid 19 realizované on line formou cez aplikáciu ZOOM. Bolo so súhlasom všetkých členov Rady ako aj hosťa p. Feketeovej pre účely zápisu zaznamenávané. Otvoril ho predseda Rady školy Mgr. Roman Šmahovský, ktorý prezentovaných privítal a dal hlasovať o programe. Na základe návrhu pani riaditeľky bolo pôvodne navrhované poradie bodov 1 a 2 zamenené.

On line rokovania sa zúčastnili:

Roman Šmahovský, Ján Mezei, Mária Wagingerová, Drahomír Šmahovský, Milan Grell, Gabriela Fornerová, Iveta Šimonová, Jana Šilhárová, Lucia Tichá, Lucia Strížová, Zuzana Fabiankovičová, Romančíková, hosť p. Ivana Feketeová

K bodu 1.

 Pani riaditeľka informovala, že klasifikačná porada prebehla dňa 26. 1. 2021 a z jej záverov vyplynulo, že časť výchovno-vzdelávacích predmetov bude hodnotená slovne a časť známkou a žiaci v prvom ročníku budú hodnotení slovne so stručným zhodnotením výsledkov. Celkový priemer hodnotenia žiakov na škole bol v súlade s pokynom MŠ SR ku koncu januára 1,53. Časť žiakov bude hodnotená až ku koncu marca a to konkrétne deväť. Títo žiaci budú hodnotení po preskúšaní. Jedná sa najmä o žiakov z marginalizovanej komunity, z dôvodu obmedzenej možnosti ich prístupu k dištančnému vzdelávaniu.

Dochádzka: bolo vymeškaných celkom 2265 hodín z toho ospravedlnených 2102 a neospravedlnených 163 hodín. Prevažná časť neospravedlnených hodín a to 106 sa týkala jednej žiačky. Tento prípad je v riešení v spolupráci s p. Hýlom a ÚPSVaR.

K bodu 2.

 predseda Rady p. riaditeľku požiadal, aby sa vyjadrila ku všetkým doručeným podnetom od rodičov ako aj členov Rady. Následne p. riaditeľka prezentovala svoje stanoviská bod po bode:

 - koľko detí bolo prihlásených k prezenčnému vzdelávaniu k 8.3.2021 ?

 Prihlasovanie detí k prezenčnému vzdelávaniu vychádzalo z usmernenia MŠ SR ako aj p. primátora kde sa hovorí, že prístup k prezenčnému vzdelávaniu je potrebné prednostne umožniť deťom rodičov, ktorí pracujú prezenčne a deťom, ktoré nemajú prístup k dištančnému vzdelávaniu. Zároveň je však potrebné zohľadniť podmienky pre zníženie mobility z dôvodu zlej epidemiologickej situácie. Táto informácia bola zaslaná rodičom a prihlásilo sa k prezenčnému vzdelávaniu 22 a neskôr len 18 detí s tým, že výučba bude prebiehať dištančne a v triedach budú asistenti a vychovávatelia. Reálne nastúpilo do školy 13 žiakov.

- prečo deti, ktoré budú v prvom ročníku prezenčne nemá vzdelávať učiteľ, ale asistent, či vychovávateľ?

 Na predagogickej porade sme rozhodli, že z dôvodu zabezpečenia rovnakého prístupu k vzdelávaniu detí sa bude pedagóg ob deň striedať. Jeden deň bude učiť dištančne a druhý prezenčne. Postupne sa podarilo spustiť dištančné vzdelávanie prvákov cez interaktívnu tabulu a tak všetci žiaci aj tí prezenční boli vzdelávaní spoločne pedagógom.

- koľko pedagógov bolo zaočkovaných a aké percento ?

 Žiaden z pedagógov nemá povinnosť hlásiť, či bol zaočkovaný a ani vedenie nemôže túto informáciu vyžadovať. Z osobných informácií vieme, že je zaočkovaná asi polovica učiteľov a nepedagogických zamestnancov prvou vakcínou.

- aké podniklo vedenie školy kroky k zlepšeniu dostupnosti dištančného vzdelávania, vrátane financovania ?

 Zrekonštruovali sme sieť na celej škole, vybavili sme počítačovú učebňu novými počítačmi, pridali sme router na lepšie pripojenie, získali sme prostriedky na nákup notebookov 5 ks z MŠ SR a 15 ks z darov a od sponzorov, ďalej sme nakúpili myši, kamery a slúchadlá na základe požiadaviek pedagógov tak, aby hardwearové vybavenie bolo dostupné pre všetkých. Najslabším článkom je internetové pripojenie školy. Už tri roky sa snažíme vyriešiť tento problém. Riešili sme to aj s dodávateľom Telekom - jeho vyjadrenie je - pokiaľ nebude v Grinave optika nie je šanca na zlepšenie. Vzhľadom na množstvo zariadení k pripojeniu nevedia zvýšiť rýchlosť prenosu dát v škole. Preto hľadáme nového dodávateľa pripojenia cez anténu. Zvýšilo by to prenos desaťnásobne, avšak zariadenie by bolo citlivé na nepriaznivé počasie....

- prečo môžu mať žiaci na prvom stupni iba 30 min. vyučovacie hodiny?

 Množstvo a dĺžka vyučovacích hodín je nastavené podľa metodických pokynov ŠPÚ, na základe požiadaviek rodičov sme od dnes na druhom stupni navýšili počet hodín a to podľa ročníkov od 5 - 9 vzostupne , 15 až 22 hodín týždenne.

- prečo sa nevyužívajú interaktívne tabule pri dištančnom vzdelávaní?

 Pre nedostatok kapacity internetového pripojenia.

- prečo sa deti v stredu neučia?

 Pôvodne bol tento čas určený na spracovanie úloh, ale na základe požiadaviek rodičov sme aj v tento deň zaradili vyučovacie hodiny.

- prečo neprebiehajú rodičovské združenia ?

 Rodičovské združenia si organizujú triedny učitelia, ak by bol problém, tak to treba oznámiť vedeniu.

- ako je zabezpečená výučba po odchode p. učiteľky Hvojníkovej?

 Hľadáme náhradu, máme troch záujemcov, ktorí pôjdu na výberové konanie, zatiaľ je zabezpečené zastupovanie všetkých predmetov.

- zvažuje sa po ukončení opatrení blokové vyučovanie jednotlivých predmetov?

 Na takéto úvahy je skoro, uvidíme aký bude vývoj pandémie a kedy sa zmiernia opatrenia. Budeme však zvažovať aj takúto možnosť.

- prečo sa rušia niektoré hodiny p. učiteľa Jančíka?

Áno niektoré hodiny boli zrušené pre technické problémy s pripojením, preto bude tieto hodiny p. učiteľ učiť zo školy.

V diskusii k týmto informáciám odzneli nasledovné príspevky:

 - p. Šilhárová informovala, že rodičia sú rozhorčení a pociťujú nedostatok informácií k novým opatreniam k výučbe počas pandémie, je zrejme potrebné rýchlejšie a adresnejšie informovať rodičov, aby sa nešírili dezinformácie. Niektorí triedni nerobia rodičovské združenia a potom chýba komunikácia s rodičmi.

- p. Tichá navrhla v týždni vyčleniť jednu hodinu pre rodičov, nakoľko rodičia majú rôzne predstavy o zapojení detí, bolo by vhodné ich takouto formou zapojiť a informovať.

- p. riaditeľka reagovala, že teraz aktuálne zriadili ŠKD od 14,00 - 16,00 hod. kde sa môžu pripájať deti k rôznym voľnočasovým aktivitám, hudobnej výchove......

- p. Wagingerová doplnila, že regulácia počtu vyučovacích hodín on line je dôležitá z dôvodu psycho-hygieny detí ako aj ich telesného zdravia a víta zriadenie ŠKD.

- p. Grell tiež upozornil, že je potrebné, aby všetci triedni učitelia komunikovali s rodičmi najlepšie pravidelne cez rodičovské združenia. P. Wagingerovej sa spýtal, či by mesto nemohlo byť nápomocné pri riešení internetu na škole, keďže Telekom tiež žiada ústretovosť pri riešení svojich projektov v meste Pezinok.

- p. Mezei vyjadril názor, že posun v riešení nastal až po zvolaní mimoriadnej Rady a má pocit, že zlyháva komunikácia škola vs rodič. Je potrebné preto zlepšiť informovanosť rodičov okamžite po prijatí zmien resp. v predstihu ak sa nejaké pripravujú.

- p. zástupkyňa Feketeová upozornila, že vzdelávanie detí online formou je náročnejšie, najmä pre samotné deti. Vyžaduje si väčšiu sústredenosť a deti sú skôr unavené resp. nesústredené. Preto je rozumné regulovať čas strávený v online priestore.

- p. Šilhárová vyslovila názor, že je potrebné zohľadniť vek žiakov, resp. ročník pri zadávaní počtu vyučovacích hodín, pretože deviataci sa pripravujú na stredné školy, sú pozadu a preto musia počítať s vyššou intenzitou hodín. Jej skúsenosť je, že siedmaci nemali rok rodičovské združenie a potom chýba spätná väzba. Je potrebné to napraviť.

- p. Mezei, požiadal p. riaditeľku, či by mohli všetci učitelia mať zapnuté kamery počas výučby a zároveň vyslovil veľké poďakovanie triednym za ich prístup pri dištančnom vzdelávaní, kde ako keby nahrádzali rodičov a pomáhali deťom fungovať v nových podmienkach.

K bodu 3

 Drahomír Šmahovský požiadal p. riaditeľku o vyjadrenie ku kolaudácii prác a k odovzdaniu telocvične do užívania po rekonštrukcii. Upozornil, že v rohu je stále rozsiahla pleseň a čo sa stým bude robiť. Taktiež požiadal, aby správa o odovzdaní prác bola v kópii doručená obom poslancom za V. obvod.

P. riaditeľka informovala, že pôvodný projekt rátal s viacerými úpravami. Následne bolo zistené, že strecha je inak konštruovaná a bude potrebné viac prostriedkov na jej opravu a vypustiť realizáciu podľa pôvodného projektu. Aktuálne je možné konštatovať, že sa znížili náklady na vykurovanie, telocvičňa je vymaľovaná, parkety vybrúsené, nalakované a nové sú aj čiary ihrísk. Čo ešte chýba je renovácia vykurovania, osadenie vetracích mriežok, osadenie rebrín. V pláne je v budúcnosti aj výmena radiátorov a potrubia, výmena basketbalových košov, vymaľovanie za radiátormi.

- p. Tichá vyzvala prítomných, aby urobili všetko, čo sa dá a podporili záujem o očkovanie pedagógov ako aj nepedagogických pracovníkov a ponúkla realizáciu osvety k očkovaniu cez on line webinár.

- p. riaditeľka potvrdila, že záujem o očkovanie u pedagógov ako aj zamestnancov je, ale nie všetci sa dostali termín očkovania.

 Predseda Rady poďakoval prítomným za konštruktívnu diskusiu, za podnety a návrhy na ich riešenie. Z diskusie vyplynul najmä poznatok, že je potrebné zlepšiť komunikáciu medzi školou a rodičmi ako aj zvýšiť proaktívnosť v ponúkaní riešení v čase krízy, ale aj mimo nej. Je potrebné zaviesť pravidelné rodičovské združenia, zabezpečiť prenos informácií cez on line priestor, edu page, či FB stránku školy. Skonštatoval, že momentálny stav je zložitý pre všetkých zúčastnených, deti, rodičov, či pedagógov. Vyžaduje si kreativitu, komunikáciu a užšiu spoluprácu všetkých. Vyslovil presvedčenie, že aj takéto stretnutia môžu priniesť zlepšenia a posunúť nás vpred. Poďakoval pedagógom a poprial všetkým najmä zdravie, trpezlivosť a toleranciu, bez ktorej sa v čase krízy nezaobídeme. Pani riaditeľku požiadal, aby konkrétne závery čo najskôr zverejnila na stránke školy.

 Spísal:

 predseda Rady

 školy ZŠ a MŠ Orešie

Mgr. Roman Šmahovský

Overil:

 podpredseda Rady

 školy ZŠ a MŠ Orešie

 Mgr. Ján Mezei